Document ID: 32011R1130

UREDBA KOMISIJE (EU) št. 1130/2011
z dne 11. novembra 2011
o spremembah Priloge III k Uredbi (ES) št. 1333/2008 Evropskega parlamenta in Sveta o aditivih za živila z vzpostavitvijo seznama Unije aditivov za živila, odobrenih za uporabo v aditivih za živila, encimih za živila, aromah za živila in hranilih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10 in člena 30(2), (3) in (5) Uredbe,
ob upoštevanju naslednjega:
(1)
Priloga III k Uredbi (ES) št. 1333/2008 določa vzpostavitev seznamov Unije odobrenih aditivov za živila in njihovih pogojev uporabe v aditivih za živila (dela 1 in 2), v encimih za živila (del 3), v aromah za živila (del 4) in v hranilih ali njihovih kategorijah (del 5), katerim se lahko dodajajo aditivi v skladu s členom 4(4) navedene uredbe. Cilj uporabe navedenih aditivov za živila je imeti tehnološko funkcijo v aditivih za živila ali encimih za živila ali aromah ali hranilih.
(2)
Aditivom za živila, vključenim v Prilogo III k Uredbi (ES) št. 1333/2008, je lahko na podlagi glavne tehnološke funkcije aditiva iz Priloge I dodeljen eden od funkcijskih razredov. Vendar v skladu s členom 9 navedene uredbe uvrstitev aditiva za živila v funkcijski razred ne izključuje njegove uporabe za več funkcij.
(3)
Aditive za živila, odobrene za funkcijo kot nosilce v aditivih za živila v Direktivi Evropskega parlamenta in Sveta 95/2/ES z dne 20. februarja 1995 o aditivih za živila razen barvil in sladil (2) in njihove pogoje uporabe je treba vključiti v del 1 Priloge III k Uredbi (ES) št. 1333/2008, saj je bila pregledana njihova skladnost s splošnimi pogoji za vključitev in uporabo aditivov za živila na sezname Unije in zlasti skladnost s členom 6(1)(a) navedene uredbe.
(4)
Aditive za živila, navedene kot dovoljene nosilce in nosilna topila v Direktivi 95/2/ES, ki imajo funkcijo aditiva za živila razen nosilca, je treba vključiti v del 2 Priloge III k Uredbi (ES) št. 1333/2008 z enakimi pogoji uporabe. Na ta seznam je treba vključiti tudi druge aditive za živila, ki imajo funkcijo razen nosilcev.
(5)
Aditive za živila in nosilce, odobrene za uporabo v encimih za živila, kot so navedeni v Uredbi (ES) št. 1332/2008 Evropskega parlamenta in Sveta z dne 16. decembra 2008 o encimih (3) in njihovih pogojih uporabe, je treba vključiti v del 3 Priloge III k Uredbi (ES) št. 1333/2008.
(6)
Aditive za živila, odobrene za uporabo v aromah za živila iz Direktive 95/2/ES, in pogoje njihove uporabe je treba vključiti v del 4 Priloge III k Uredbi (ES) št. 1333/2008, saj je bila pregledana njihova skladnost s členom 6 navedene uredbe.
(7)
Aditive za živila in nosilce, odobrene za uporabo v hranilih, opredeljene v Uredbi (ES) št. 1925/2006 Evropskega parlamenta in Sveta z dne 20. decembra 2006 o dodajanju vitaminov, mineralov in nekaterih drugih snovi živilom (4) ter v Direktivi 2002/46/ES Evropskega parlamenta in Sveta z dne 10. junija 2002 o približevanju zakonodaj držav članic o prehranskih dopolnilih (5), Direktivi 2009/39/ES Evropskega parlamenta in Sveta z dne 6. maja 2009 o živilih za posebne prehranske namene (6) in Uredbi Komisije (ES) št. 953/2009 z dne 13. oktobra 2009 o snoveh, ki so za posebne prehranske namene lahko dodane živilom za posebne prehranske namene (7), ter pogoje njihove uporabe je treba vključiti v del 5 oddelka A Priloge III k Uredbi (ES) št. 1333/2008. Druge aditive za živila, ki imajo funkcijo razen nosilcev, je treba zaradi tehnološke potrebe, ki v času sprejetja Uredbe (ES) št. 1333/2008 ni bila predvidena, prav tako vključiti na navedeni seznam.
(8)
Aditive za živila, v Direktivi 95/2/ES navedene kot dovoljene aditive za živila v hrani za dojenčke in majhne otroke in ki imajo funkcijo aditiva za živila v hranilih, je treba z enakimi pogoji uporabe vključiti na seznam v delu 5 oddelka B Priloge III k Uredbi (ES) št. 1333/2008. Seznam je treba dopolniti z upoštevanjem mnenja Znanstvenega odbora o aditivih za živila v hranilnih pripravkih za uporabo v začetnih formulah, nadaljevalnih formulah in hrani za dojenčke, ki se odvajajo od dojenja, z dne 13. junija 1997 (8).
(9)
Zaradi preglednosti in doslednosti je treba določiti posebna pravila za pogoje uporabe aditivov za živila v pripravku aditivov za živila/encimov za živila/hranil.
(10)
Snovi, kot so sulfiti, benzoati, polisorbati, sorbitan estri in saharozni estri, je treba navesti v Prilogi III k Uredbi (ES) št. 1333/2008; navedene snovi so predmet 3-stopenjskega preverjanja v skladu s Poročilom Komisije o vnosu aditivov za živila s hrano v Evropski uniji, objavljeno leta 2001 (9), in zbujajo skrb v zvezi z vrednostjo sprejemljivega dnevnega vnosa (ADI). Pogoji uporabe za navedene snovi se lahko pregledajo z nadaljnjo obravnavo pričakovanega mnenja Evropske agencije za varnost hrane v okviru ponovne ocene programa, kot ga uvaja Uredba Komisije (EU) št. 257/2010 (10) o določitvi programa za ponovno oceno odobrenih aditivov za živila, ki med drugim vključuje oceno vnosa s hrano.
(11)
Specifikacije aditivov za živila iz Priloge III k Uredbi (ES) št. 1333/2008 glede izvora, meril čistosti in drugih potrebnih informacij so določene v direktivah Komisije 2008/128/ES z dne 22. decembra 2008 o določitvi posebnih meril čistosti v zvezi z barvili za uporabo v živilih (11), 2008/60/ES z dne 17. junija 2008 o določitvi posebnih meril čistosti sladil za uporabo v živilih (12) in 2008/84/ES z dne 27. avgusta 2008 o posebnih merilih čistosti aditivov za živila razen barvil in sladil (13).
(12)
Ker se nekateri pripravki uporabljajo že desetletja, je treba zagotoviti prehodno obdobje 24 mesecev po začetku veljavnosti te uredbe, da se nosilci živilske dejavnosti prilagodijo zahtevam iz delov 2, 3 in 5 oddelka A Priloge III k Uredbi (ES) št. 1333/2008, kot je bila spremenjena s to uredbo. Po začetku veljavnosti te uredbe je treba zagotoviti prehodno obdobje 18 mesecev, da se lahko nosilci živilske dejavnosti prilagodijo zahtevam iz delov 1 in 4 Priloge III, kot je bila spremenjena s to uredbo.
(13)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Sprememba Uredbe (ES) št. 1333/2008
Priloga III k Uredbi (ES) št. 1333/2008 se nadomesti z besedilom Priloge k tej uredbi.
Člen 2
Prehodni ukrepi
Pripravki, ki niso skladni z deloma 2, 3 in/ali oddelkom A dela 5 Priloge III k Uredbi (ES) št. 1333/2008, kot je bila spremenjena s to uredbo, se lahko še naprej dajejo v promet v skladu z nacionalnimi določbami v obdobju 24 mesecev po datumu začetka veljavnosti te uredbe. Živila, ki vsebujejo take pripravke, ki so bili zakonito dani v promet v navedenem obdobju, se lahko tržijo do porabe zalog.
Pripravki, ki niso skladni z deloma 1 in 4 Priloge III k Uredbi (ES) št. 1333/2008, kot je bila spremenjena s to uredbo, se lahko dajejo na trg v skladu z določbami prilog I do VI k Direktivi 95/2/ES do 31. maja 2013. Živila, ki vsebujejo take pripravke, ki so bili zakonito dani v promet v navedenem obdobju, se lahko tržijo do porabe zalog.
Člen 3
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 2. decembra 2011.
Ta uredba je v celoti zavezujoča in se neposredno uporablja v državah članicah.
V Bruslju, 11. novembra 2011

Labels: 0
3
17
16